Spliti repülőtér

A spliti repülőtér (horvátul Zračna luka Split), más néven resniki repülőtér (IATA: SPU, ICAO: LDSP) nemzetközi repülőtér Horvátországban, Split városától 24 km-re északnyugatra, a Kaštela-öböl nyugati partján, Kaštela és a szomszédos Trogir városa területén. 2016-ban ez volt az ország második legforgalmasabb repülőtere a zágrábi repülőtér után, összesen 2,3 millió utas fordult meg rajta. A repülőtér a Croatia Airlines fontos bázisa, a légitársaság innen repül többek között Athénba, Frankfurtba, Londonba és Párizsba. A nyári időszakban fontos szerepet játszik a turizmusban. Története Split első kereskedelmi repülőgépjáratát 1931-ben indította az Aeroput jugoszláv légitársaság, amely Zágrábot kötötte össze Belgráddal Rijekán, Spliten és Szarajevón át. Ez a járat a második világháború kitöréséig fennmaradt. A jelenlegi repülőtér 1966. november 25-én nyílt meg. A forgalmi előtér mindössze 200×112 méteres volt, hat repülőgép fért el rajta, a tervezett kapacitás 150 000 utas volt. 1968-ban az utasok száma 150 737 volt, 1969-ben pedig 235 000. A forgalmi előteret 1967-ben bővítették, hogy tíz repülőgép férjen el rajta. 1979-ben új, nagyobb terminál épült, mert a szeptemberben Splitben rendezett a 8. mediterrán játékok miatt várható volt, hogy megnövekedik a reptér forgalma. Ugyanekkor megint bővítették a forgalmi előteret is. A háború előtti legmagasabb utasszámot 1987-ben érte el a repülőtér, ekkor 1 151 580 utas használta a repülőteret és összesen 7873 gép szállt le az év során. 1991-ben, a délszláv háború kitörésekor az utasforgalom szinte a nullára csökkent. Az ezt követő években a forgalom nagy részét a NATO és az ENSZ teherszállító gépei adták, többek közt C–5 Galaxy, MD-11, Boeing 747 és C–130 Hercules repülőgépek. 1995 után ismét erőre kapott a polgári légiforgalom, az 1987-es utasszámrekord végül 2007-ben dőlt meg. 2005-ben a terminált alaposan felújították, eggyel több kapuval, üveghomlokzattal, valamint többszínű LED-ekkel megvilágított, pálmákat idéző acéloszlopokkal. A repülőtér forgalma a nyári hónapokban a legnagyobb, mert Split rengeteg turistát vonz, emellett fontos közlekedési csomópont is. A hét legforgalmasabb napja a szombat, amikor több mint 100 repülőgép érkezik, több mint 25 000 utassal. Bővítési tervek A 21. század elején a nyári hónapokban megnövekedő forgalom szükségessé tette a repülőtér kapacitásának bővítését. A tervek szerint 2017-ben kezdődnek a munkálatok, új terminál, parkoló és forgalmi előtér épül, 2020 után pedig új gurulóutakkal növelik a futópálya kapacitását. Az új, 2011-ben épült forgalmi előtér kicsivel bővítette csak az előző kapacitását, de a biztonsági körülmények javultak. A beruházás költsége 13 millió euró volt. 34 000 m²-en jöttek létre új parkolóállások repülőgépek számára, a forgalmi előtér alatt adminisztrációs célokat szolgáló helyiségek, raktárak, műhelyek, irodák és más létesítmények helyezkednek el, amelyek a mellette épülő, 40 millió euróba kerülő és összesen 35 000 m² alapterületű terminált fogják kiszolgálni. Az új terminál 3,5 millió utasra fogja emelni a repülőtér kapacitását. Építésének megkezdését 2012 őszére tervezték, de sok késés után végül 2017 januárjában indult meg, befejezését 2019 nyarára tervezik. Légitársaságok és úti célok Menetrend szerinti Szezonális charterjáratok Statisztika Kapcsolódó szócikkek Horvátország közlekedése Jegyzetek Fordítás Ez a szócikk részben vagy egészben a Split Airport című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Külső hivatkozások Hivatalos oldal Archiválva 2004. augusztus 19-i dátummal a Wayback Machine-ben A repülőtér aktuális időjárása a NOAA/NWS-től Baleset- és repülőesemény-történet az Aviation Safety Network adatbázisában